

 7.3.2017 1 (2)

# Muutoksia Tilastokeskuksen polttoaineluokituksessa 1.1.2017 alkaen

Polttoaineluokitusta käytetään kasvihuonekaasujen inventaarion laadinnassa, energian tuotantoa ja kulutusta koskevissa tilastokyselyissä, päästökauppaan liittyvässä päästöjen tarkkailussa sekä uusiutuvilla energialähteillä tuotetun, tuotantotukeen oikeuttavan sähkön seurannassa.

Tilastokeskus on päivittänyt polttoaineluokitusta. Muutokset näkyvät luokituksessa tähdellä merkittyinä ja tulevat voimaan 1.1.2017 alkaen.

Luokitukseen ja luokkien sisältöön ei ole tehty vuonna 2017 muutoksia.

Muutamia polttoainekohtaisia oletuspäästökertoimia ja -lämpöarvoja on tarkistettu ja päivitetty kasvihuonekaasuinventaarion ja päästökaupasta saatujen tietojen perusteella vuodelle 2017.

Liikennepolttonesteiden oletuslämpöarvoihin ja -hiilidioksidikertoimiin sisältyy näihin sekoitettujen bio-osuuksien vaikutus. Bio-osuuksien arvioinnissa on otettu huomioon liikenteen biopolttoaineiden jakeluvelvoite ja edellisen vuoden ennakolliset tiedot. Kevyen polttoöljyn vuosien 2015 - 2017 oletuslämpöarvoissa ja päästökertoimissa ei ole huomioitu bioöljyosuutta, joka oletetaan likimain nollaksi. Kertoimien laskennassa käytetyt polttoainekohtaiset oletukset bio-osuuksista on eritelty tiedotteen loppupuolella

Tärkeimpien polttoaineiden oletuspäästökertoimet perustuvat seuraaviin lähteisiin:

* Maakaasu:

Perustuu venäläisen maakaasun koostumukseen, josta on arvioitu vuosikeskiarvo, lähteenä Gasum Oy.

* Raskas polttoöljy:

Perustuu öljy-yhtiöistä saatuihin erityyppisten polttoöljyjen hiilipitoisuusmittaustuloksiin ja niiden pohjalta tehtyyn arvioon.

* Kevyt polttoöljy:

Vuoden 2016 päästökertoimessa ei ole huomioitu polttoöljyn bio-osuutta, jonka oletetaan pudonneen likimain nollaksi vuodesta 2015 alkaen. Samaa oletusta sovelletaan sekä lämmityskäytössä että työkoneissa.

* Nestekaasut:

Oletuspäästökertoimet ja -lämpöarvot on laskettu propaanin ja butaanin osuuksien ja öljy-yhtiöiden ilmoittamien keskimääräisten koostumustietojen perusteella.

* Kivihiili:

Perustuu Tilastokeskuksen selvitykseen kivihiilen tuontimääristä ja -osuuksista sekä lämpöarvoista. Vuodesta 2008 alkaen kivihiilen oletusarvot perustuvat päästökauppalaitosten edellisten vuosien tietoihin tai niiden keskiarvotasoon.

* Moottoribensiini:

Päästökertoimessa ja lämpöarvossa on huomioitu bio-osuus, joka on oletettu moottoribensiinille keskimäärin 6,6 %:ksi tilavuudesta vuonna 2016.

* Dieselöljy:

Päästökertoimessa ja lämpöarvossa on huomioitu bio-osuus, joka on oletettu dieselöljylle keskimäärin 17 %:ksi tilavuudesta vuonna 2016.

* Energiaturve:

Vuodesta 2016 alkaen jyrsin- ja palaturpeen oletusarvot perustuvat edellisten vuosien tietoihin päästökauppalaitoksista.

* Sekapolttoaineet:

Perustuu Tilastokeskuksessa v. 2004 teetettyyn diplomityöhön sekä myöhempiin arvioihin. Sekapolttoaineiden CO2-kerroin ottaa huomioon vain fossiilisen hiilen osuuden. Sekapolttoaineisiin sisältyvän orgaanisen aineen keskimääräistä osuutta arvioidaan vuosittain, mikä saattaa vaikuttaa jatkossa oletuslämpöarvoon ja päästökertoimeen.

* Biomassaan perustuvat polttoaineet:

Biomassaperäisille polttoaineille on osaksi käytetty IPCC:n oletuspäästökertoimia, osaksi polttoaineiden ominaisuuksien perusteella arvioituja kertoimia.

Päästökaupassa bioperäisiä hiilidioksidipäästöjä ei ilmoiteta, niitä ei myöskään lasketa Suomen kasvihuonekaasujen kokonaispäästömäärään vaan raportoidaan erikseen lisätietona.

Tarkempi esittely päästökertoimien määrittämisestä löytyy [kasvihuonekaasujen kansallisesta inventaarioraportista (NIR).](http://tilastokeskus.fi/tup/khkinv/khkaasut_raportointi.html)

Luokitusmuutos astuu voimaan 1.1.2017 alkaen. Kaikissa muissa muutoksissa, jotka voivat edellyttää kasvihuonekaasujen päästöluvan muuttamista tai päästöjä koskevien lupaehtojen tarkistamista, kasvihuonekaasujen päästöluvan haltijan tulee ottaa yhteyttä Energiavirastoon.

Polttoaineluokitus: [www.stat.fi/polttoaineluokitus](http://www.stat.fi/polttoaineluokitus)

Päivitetyt kertoimet on merkitty luokituksessa tähdillä.

Lisätietoja:

 Kari Grönfors, Tilastokeskus, mailto:kasvihuonekaasut@tilastokeskus.fi, 029 5512 728

 Leena Timonen, Tilastokeskus, mailto:energia@tilastokeskus.fi, 029 5512 518

 Olli Mäki, Energiavirasto, mailto:tuotantotuki@energiavirasto.fi, 029 5050 094

 Tero Liikkanen, Energiavirasto, mailto:paastolupa@energiavirasto.fi, 029 5050 073